钦定古今图书集成/明伦汇编/闺媛典/第351卷 > 虢国夫人
## 钦定古今图书集成/明伦汇编/闺媛典/第351卷 > 虢国夫人

按《乐史太真外传》，贵妃有姊三人，皆丰硕修整，工于
谑浪，巧会旨趣。每入宫中，移晷方出。天宝七载，封大
姨为韩国夫人，三姨为虢国夫人，八姨为秦国夫人，
同日拜命。皆月给钱十万，为脂粉之资。然虢国不施
妆粉，自衒美艳，常素面朝天。当时杜甫有诗云：“虢国
夫人承主恩，平明骑马入宫门。却嫌脂粉污颜色，淡
扫蛾眉朝至尊。”又赐虢国照夜玑，秦国七叶冠，盖希
代之珍，其恩宠如此。